Source: http://www.europarl.europa.eu/doceo/document/A-8-2015-0080_MT.html
Timestamp: 2020-01-20 22:19:12+00:00
Document Index: 1421373

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2013
Proċedura : 2014/2118(DEC)
Ċiklu relatat mad-dokument : A8-0080/2015
188k 242k
dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2013
– wara li kkunsidra l-kontijiet annwali finali tal-Uffiċċju Ewropew tal-Pulizija għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew tal-Pulizija għas-sena finanzjarja 2013, flimkien mat-tweġibiet tal-Uffiċċju(1),
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8–0080/2015),
1. Jagħti l-kwittanza lid-Direttur tal-Uffiċċju Ewropew tal-Pulizija għall-implimentazzjoni tal-baġit tal-Uffiċċju għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Uffiċċju Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tal-Uffiċċju Ewropew tal-Pulizija għas-sena finanzjarja 2013
– wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew tal-Pulizija għas-sena finanzjarja 2013, flimkien mat-tweġibiet tal-Uffiċċju(8),
– wara li kkunsidra d-Deċiżjoni tal-Kunsill 2009/371/ĠAI tas-6 ta' April 2009 li tistabbilixxi l-Uffiċċju Ewropew tal-Pulizija (Europol)(12), u b'mod partikolari l-Artikolu 43 tagħha,
1. Jinnota li l-kontijiet annwali finali tal-Uffiċċju Ewropew tal-Pulizija huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Uffiċċju Ewropew tal-Pulizija għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Uffiċċju Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2013
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija għas-sena finanzjarja 2013,
A. billi, skont ir-rapporti finanzjarji tiegħu, il-baġit finali tal-Uffiċċju Ewropew tal-Pulizija ("l-Uffiċċju") għas-sena finanzjarja 2013 kien jammonta għal EUR 82 520 500, li jirrappreżenta tnaqqis ta' 1,94 % meta mqabbel mal-baġit għall-2012,
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Uffiċċju Ewropew tal-Pulizija għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Uffiċċju huma affidabbli u li t-tranżazzjonijiet ta' bażi huma legali u regolari,
1. Jinnota mir-rapport tal-Qorti li fir-rigward tas-seba' kummenti li saru fir-rapport 2011 tal-Qorti u li l-azzjonijiet korrettivi għalihom ġew immarkati bħala "Għadhom għaddejjin" jew "Pendenti" fir-rapport 2012 tal-Qorti, ittieħdu azzjonijiet korrettivi u issa erbgħa minnhom ġew immarkati fir-rapport 2013 tal-Qorti bħala "Ikkompletati", waħda bħala "Parzjalment ikkompletata" u "Parzjalment għadha għaddejja" u tnejn bħala "Mhux Applikabbli"; jinnota, barra minn hekk, li għas-sitt kummenti li saru fir-rapport 2012 tal-Qorti, ittieħdu azzjonijiet korrettivi fir-rigward ta' ħames kummenti li issa huma mmarkati bħala ''Ikkompletati'' filwaqt li waħda hija mmarkata bħala ''Mhux applikabbli'';
a. il-validazzjoni tas-sistema kontabilistika tiegħu hija kkunsidrata bħala magħluqa fir-rapport tal-Qorti; jinnota bi tħassib li l-Qorti xorta tqis l-azzjoni korrettiva biex jiġu awtorizzati eċċezzjonijiet bħala għadhom għaddejjin u jappella lill-Uffiċċju biex jinforma lill-awtorità ta' kwittanza dwar l-eżitu tal-implimentazzjoni tal-azzjoni korrettiva;
b. l-implimentazzjoni tar-rakkomandazzjoni tal-awtorità ta' kwittanza dwar il-pubblikazzjoni tan-numru ta' dokumenti klassifikati pproċessati għadha għaddejja, peress li l-Uffiċċju qed ifittex il-parir tal-Kumitat tas-Sigurtà tiegħu u jikkonsulta l-oriġinaturi ta' informazzjoni klassifikata ta' bażi rigward l-approċċ biex tiġi ppubblikata l-informazzjoni; jappella lill-Uffiċċju biex jinforma lill-awtorità ta' kwittanza dwar il-progress imwettaq f'dan ir-rigward, kif ukoll dwar il-perjodu ta' żmien previst li fih għandha tiġi mitmuma;
c. jipprovdi informazzjoni pubblika, prinċipalment fuq is-sit tal-internet tiegħu li permezz tiegħu ċ-ċittadini jkollhom il-possibilità li jabbonaw għal servizz postali awtomatizzat ta' informazzjoni rigward attivitajiet operattivi;
3. Jinnota bi tħassib mir-rapport tal-Qorti li l-effikaċja tal-proċeduri ta' akkwist fis-sena 2013 kienet affettwata minn xi deċiżjonijiet li mhumiex ibbażati fuq kriterji tal-għażla speċifiċi biżżejjed jew offerti ta' prezzijiet realistiċi, kif ukoll billi ma ġewx stabbiliti rekwiżiti professjonali, għalkemm l-Uffiċċju tejjeb il-preparazzjoni, l-eżekuzzjoni u d-dokumentazzjoni tal-proċeduri ta' akkwist matul is-snin; jirrikonoxxi mill-Uffiċċju li flimkien mas-sejbiet tal-Qorti, huwa ta bidu għal rieżami fi ħdan l-organizzazzjoni kollha tal-proċess ta' akkwist globali fl-2014, bil-ħsieb li tiġi raffinata l-istruttura attwali interna u organizzattiva tal-proċessi ta' bażi; jappella lill-Uffiċċju biex jinforma lill-awtorità ta' kwittanza dwar l-eżitu tar-rieżami u t-titjib ippjanat għall-proċess ta' akkwist;
4. Jinnota li l-isforzi ta' monitoraġġ tal-baġit matul is-sena finanzarja 2013 irriżultaw f'rata ta' implimentazzjoni tal-baġit ta' 98,60 % u li r-rata ta' eżekuzzjoni tal-approprjazzjonijiet ta' pagament kienet ta' 87,20 %;
5. Jirrikonoxxi li l-livell ta' approprjazzjonijiet impenjati li ġew riportati naqas minn 19,64 % fl-2012 għal 11,60 % fl-2013; jinnota bi tħassib li l-livell ta' riporti ta' approprjazzjonijiet impenjati kien għadu għoli b'41 % għat-Titolu II (nefqa amministrattiva); jirrikonoxxi li dawn ir-riporti kienu prinċiplament relatati ma' modifiki ppjanati tal-bini tard fis-sena u ma' spejjeż amministrattivi oħra, li għalihom ma kinux waslu fatturi fi tmiem is-sena; jappella lill-Uffiċċju biex iżid l-isforzi tiegħu biex inaqqas ir-riporti futuri;
6. Jieħu nota li l-livell ta' impenji kkanċellati riportati irreġistrat fl-2013 ammonta għal 8,9 % tal-ammont sħiħ riportat, li jirrappreżenta tnaqqis ta' 8,4 % meta mqabbel mal-ammont reġistrat fl-2012; jinnota l-azzjonijiet korrettivi meħuda mill-Uffiċċju sabiex jirrettifika din il-kwistjoni u jinnota li l-Qorti tqis il-kwistjoni bħala kompluta;
7. Jaċċerta mill-Uffiċċju li b'segwitu għall-azzjonijiet tiegħu rigward it-tħejjija u l-valutazzjoni ta' rekwiżiti tekniċi għal riporti awtomatiċi, ma ġiet identifikata l-ebda kwistjoni mill-Qorti matul l-attivitajiet ta' awditjar annwali tagħha tal-2013;
8. Jieħu nota li l-Uffiċċju aġġorna l-Linji Gwida dwar ir-Reklutaġġ tiegħu u d-deskrizzjoni tal-proċess ta' reklutaġġ, kif ukoll id-dokumentazzjoni relatata tal-mudell skont ir-Regolament tal-Persunal(15) emendat li daħal fis-seħħ fl-2014; jirrikonoxxi li l-Uffiċċju daħħal fis-seħħ il-Kodiċi ġodda ta' Kondotta sabiex isaħħaħ it-trasparenza u l-indipendenza fil-qadi ta' dmirijietu;
9. Jinnota li s-CVs u d-dikjarazzjonijiet tal-interessi tal-membri tal-Bord ta' Amministrazzjoni u l-maniġment superjuri, kif ukoll id-dikjarazzjoni tal-interessi tad-Direttur, mhumiex disponibbli pubblikament; jappella lill-Uffiċċju biex jirrimedja s-sitwazzjoni b'mod urġenti;
10. Jinnota li s-Servizz ta' Awditjar Intern (IAS) tal-Kummissjoni, flimkien mal-Uffiċċju tal-Awditjar Intern tal-Uffiċċju, wettaq valutazzjoni tar-riskju sħiħa fl-2013 fir-rigward tal-qagħda tal-proċessi fi ħdan l-organizzazzjoni, li kopriet id-dimensjonijiet amministrattivi, finanzjarji, informatiċi u operattivi tal-attivitajiet tal-Uffiċċju; jirrikonoxxi li b'segwitu għall-awditjar, ġie ppreżentat ir-rapport dwar l-eżitu tal-eżerċizzju tal-valutazzjoni tar-riskju, inkluż "Pjan Strateġiku ta' Awditjar Intern 2014-2016", quddiem il-Bord ta' Amministrazzjoni tal-Uffiċċju; ir-rapport identifika r-reklutaġġ, il-ġestjoni tal-partijiet interessati, l-akkwist u l-immaniġġjar tad-data, inkluża s-sigurtà tal-informazzjoni, bħala t-temi ta' awditjar ta' segwitu;
11. Jieħu nota mill-Uffiċċju li l-IAS segwa l-implimentazzjoni tar-rakkomandazzjonijiet preċedenti tiegħu permezz ta' rieżami dokumentarju, u li fil-31 ta' Diċembru 2013 la kien hemm rakkomandazzjonijiet kritiċi u lanqas importanti ħafna li għadhom pendenti;
12. Jinnota li, f'konformità mal-linji gwida tal-Qorti kif ukoll il-Bord ta' Amministrazzjoni tal-Uffiċċju, huwa previst li l-fond tal-pensjonijiet tal-Europol se jiġi kkonsolidat mal-kontijiet annwali tal-Uffiċċju b'effett mill-1 ta' Jannar 2016; jieħu nota mill-Uffiċċju li qed jitħejja strument leġiżlattiv rispettiv sabiex tkun tista' ssir l-implimentazzjoni f'waqtha tal-bidliet implikati;
13. Ifakkar il-kumment tal-Qorti, fir-rapport 2011 tagħha, li r-Regolament Finanzjarju tal-Uffiċċju jirreferi għar-regoli u l-proċeduri dettaljati stabbiliti fir-Regoli ta' Implimentazzjoni tal-Uffiċċju għalkemm dawn ir-regoli għadhom ma ġewx adottati s'issa; iħeġġeġ lill-Uffiċċju biex jieħu azzjonijiet korrettivi f'dan ir-rigward;
14. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ... 2015(16) dwar il-prestazzjoni, il-ġestjoni finanzjarja u l-kontroll tal-aġenziji.
dwar il-kwittanza għall-implimentazzjoni tal-baġit tal-Uffiċċju Ewropew tal-Pulizija (EUROPOL) għas-sena finanzjarja 2013
1. Jilqa' l-konklużjonijiet tal-Qorti tal-Awdituri li l-kontijiet annwali tal-Uffiċċju Ewropew tal-Pulizija (EUROPOL) jippreżentaw b'mod ġust, fl-aspetti materjali kollha tagħhom, il-pożizzjoni finanzjarja tiegħu fil-31 ta' Diċembru 2013 u r-riżultati tal-operazzjonijiet tiegħu u tal-flussi ta' flusu għas-sena finanzjarja li ntemmet f'dik id-data, u li t-tranżazzjonijiet ta' bażi tal-kontijiet annwali ta' EUROPOL għas-sena finanzjarja 2013 huma legali u regolari fl-aspetti materjali kollha tagħhom;
2. Jieħu nota tal-osservazzjonijiet tal-Qorti tal-Awdituri li jindikaw it-titjib meħtieġ fir-rigward tal-legalità u r-regolarità tal-operazzjonijiet u tal-ġestjoni baġitarja;
3. Iqis f'dan ir-rigward li, minkejja li EUROPOL għamel progress matul is-snin fir-rigward tat-tfassil, l-eżekuzzjoni u d-dokumentazzjoni tal-proċeduri ta' akkwist pubbliċi, l-effikaċja tagħhom għandha tkompli tittejjeb: il-kriterji tal-għażla mhumiex dejjem speċifiċi biżżejjed u l-offerti tarriffarji mhux dejjem realistiċi jew adegwati għall-eżiġenzi professjonali stabbiliti; jifraħ fl-isforzi magħmula minn EUROPOL biex joħloq funzjoni ta' provdiment ċentrali li tiggarantixxi kwalità għolja f'kull stadju ewlieni tal-proċess ta' provdiment; dan se jirriżulta fi kwalità aħjar matul is-sejħa għal offerti, biex b'hekk jiġi żgurat li l-offerti li jaslu jkunu dinamiċi u rilevanti; jieħu nota, fit-tweġibiet ta' EUROPOL, tal-eżami li qed isir attwalment rigward il-proċeduri ta' reklutaġġ u s-sejħiet għal offerti, bil-ħsieb li tittejjeb l-istruttura ta' organizzazzjoni interna attwali;
4. Ifaħħar l-isforzi mwettqa fir-rigward tat-titjib tar-rati ta' eżekuzzjoni tal-baġit li rriżultaw biex ir-rata tal-approprjazzjonijiet ta' impenn riportati, li kienet 19,6 % fl-2012, niżlet għal 11,6 % fl-2013; jiddispjaċih madankollu li r-rata tal-approprjazzjonijiet ta' impenn riportati għat-Titolu II (infiq amministrattiv) li hi ta' 41 % għadha għolja, minkejja li tjiebet meta mqabbla ma' dik tas-sena ta' qabel (49% fl-2012);
5. Jifraħ ukoll bil-fatt li EUROPOL adotta kodiċi ta' mġiba ġdid li jevidenzja l-prevenzjoni tal-kunflitti ta' interess, li hi element fondamentali li l-Parlament Ewropew kien issottolinja fil-proċeduri ta' kwittanza preċedenti;
6. Iqis li, bħala regola ġenerali, għandha tingħata aktar attenzjoni biex tiġi stabbilita ġestjoni finanzjarja tajba min-naħa ta' EUROPOL bi qbil mal-prinċipju baġitarju tal-annwalità, jiġifieri l-ekonomija u l-effikaċja li bihom l-Uffiċċju juża l-approprjazzjonijiet mqiegħda għad-dispożizzjoni tiegħu biex iwettaq il-kompiti mogħtija lilu, kif ukoll il-prestazzjoni tiegħu f'dan l-użu.
ĠU C 442, 10.12.2014, p. 290.
Ir-Regolament (UE, Euratom) Nru 1023/2013 tal-Parlament Ewropew u tal-Kunsill tat-22 ta' Ottubru 2013 li jemenda r-Regolamenti tal-Persunal għall-Uffiċjali tal-Unjoni Ewropea u l-Kondizzjonijiet tal-Impjieg ta' Aġenti Oħra tal-Unjoni Ewropea (ĠU L 287, 29.10.2013, p. 15).